text: El govern espanyol justifica la confiscació d'estelades als estadis - VilaWeb
  Dimecres 22.08.2012 08:44
  El govern espanyol justifica la confiscació d'estelades als estadis
  El govern espanyol ha justificat que la policia responsable de la seguretat dels estadis esportius prohibeixi l'exhibició de l'estelada quan li sembli que pot 'provocar una reacció adversa i violenta' d'alguns afeccionats.
  Aquesta és la resposta que ha rebut el portaveu d'ERC-RCat-Catalunya Sí al congrés espanyol, Alfred Bosch, arran d'unes preguntes que va fer per les moltes queixes rebudes. Els afeccionats catalans als esports es queixen que els prohibeixin d'entrar amb estelades a molts recintes esportius espanyols.
  El diputat republicà va preguntar si hi havia alguna directiva del Ministeri d'Interior o de subdelegats del govern de l'estat perquè la policia encarregada de l'accés dels afeccionats no deixés entrar les estelades i el perquè.
  En la resposta, el govern de Mariano Rajoy reconeix que 'les estelades per si mateixes no constitueixen cap tipus d'infracció', però Bosch destaca la 'incongruència' que suposa que al mateix temps se'n pugui prohibir l'exhibició i que puguin generar 'reaccions adverses i violentes'.
  SI lamenta que Espanya prohibeixi els símbols de llibertat com feia al franquisme
  El secretari general de Solidaritat Catalana (SI), Uriel Bertran, ha lamentat avui que 'l'estat espanyol prohibeixi els símbols de llibertat de la mateixa manera que feia la dictadura franquista'. Considera que 'l'actitud repressiva envers un símbol de llibertat com l'estelada' és digna de la dictadura franquista i ha contraposat aquest fet amb 'la impunitat amb la qual Espanya permet manifestacions feixistes on s'exhibeix simbologia neonazi'. Bertran ha recordat que 'el dia de la final de Copa, grups ultres i neonazis van desfilar per Madrid amb banderes franquistes, creus gammades i banderes de les SS amb la deguda autorització de la delegada del govern espanyol a Madrid, Cristina Cifuentes, i sense que el CNP denunciés ningú, quan aquest material sí que està expressament prohibit pel codi penal d'exhibir-lo'.
  Bertran també ha expressat el suport al militant de SI Sergi Massó, multat amb tres mil euros durant la final de Copa per exhibir una bufanda independentista que la policia espanyola li va robar. 'El cas està en mans de la justícia arran de la denúncia interposada per SI i que la Fiscalia Superior de Catalunya va traslladar fa pocs dies a la Fiscalia en cap Provincial de Barcelona per a la seva investigació', ha recordat.